กลต.ฟัน3มาร์เก็ตติงฐานซื้อขายแทนลูกค้า
ก.ล.ต.ลงโทษผู้แนะนำการลงทุน 3 ราย บล.บัวหลวง โอเอสเค และอดีตเกียรตินาคิน
3 พ.ค. 2556

ก.ล.ต.ลงโทษผู้แนะนำการลงทุน 3 ราย บล.บัวหลวง โอเอสเค และอดีตเกียรตินาคิน 
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต.เปิดเผยพฤติกรรมที่ไม่เหมาะสมของผู้แนะนำการลงทุน 3 ราย โดยสั่งพักการปฏิบัติหน้าที่ นายเฉลิมชัย ปัญญาวชิโรกุล สังกัดบริษัทหลักทรัพย์ (บล.) บัวหลวง เป็นเวลา 2 เดือน น.ส.กรรณิกา อนุกูลวิทยา สังกัด บล.อาร์เอชบี โอเอสเค (ประเทศไทย) 1 เดือน และนายปราการ ศรีพลากิจ ขณะกระทำความผิดสังกัด บล.เกียรตินาคิน เป็นเวลา 3 เดือน
ก.ล.ต.ตรวจสอบพบว่า นายเฉลิมชัยรับคำสั่งซื้อจากลูกค้าซึ่งไม่ใช่เจ้าของบัญชี โดยไม่มีหนังสือมอบอำนาจเป็นลายลักษณ์อักษร และยังให้ข้อมูลการซื้อขายของลูกค้ารายหนึ่งแก่ลูกค้าอีกราย รวมทั้งไม่บันทึกการให้คำแนะนำและรับคำสั่งซื้อของลูกค้าจำนวนหลายรายและมีความถี่ค่อนข้างมาก โดยนายเฉลิมชัยยอมรับว่า ให้คำแนะนำและรับคำสั่งซื้อทางโทรศัพท์มือถือ
ก่อนหน้านี้ นายเฉลิมชัยเคยถูก บล.บัวหลวงตักเตือนและลงโทษ กรณีไม่ได้บันทึกเทปการให้คำแนะนำ และการรับคำสั่งซื้อขายสัญญาซื้อขายล่วงหน้าของลูกค้ามาแล้วถึง 2 ครั้ง และ บล.บัวหลวง ได้ลงโทษพักงานนายเฉลิมชัยมาแล้ว 5 วัน 
สำหรับกรณี น.ส.กรรณิกานั้นยอมรับว่า ลูกค้าได้แจ้งให้ดูแลบัญชีให้ จึงตัดสินใจซื้อขายแทน และให้ผู้แนะนำในทีมที่เป็นผู้ดูแลบัญชีของลูกค้าบันทึกคำสั่งซื้อขายเข้าระบบและรายงานการซื้อขายให้ลูกค้าทราบ ซึ่งลูกค้ารับทราบโดยไม่ทักท้วง 
กรณีนายปราการ ก.ล.ต.ได้รับเรื่องร้องเรียนจากลูกค้าและรายงานการตรวจสอบเรื่องร้องเรียนจาก บล.เกียรตินาคิน ว่า นายปราการรับมอบหมายจากลูกค้าในการตัดสินใจซื้อขายแทน โดยซื้อขายเป็นประจำเกือบทุกวัน เป็นเวลาประมาณ 2 เดือน และมีปริมาณการซื้อขายสูง ซึ่งนายปราการยอมรับว่าลูกค้าอนุญาตให้ตัดสินใจซื้อขายได้โดยไม่ต้องยืนยันกับลูกค้าหรือยืนยันรายการซื้อขาย และพบว่าลูกค้ารับรู้รายการซื้อขายที่เกิดขึ้นโดยตลอดทาง SMS ผ่านมือถือ และลูกค้าเข้าระบบเพื่อเรียกดูข้อมูลการซื้อขายในระบบของ บล.เกียรตินาคิน หลายครั้งต่อเนื่องกัน แต่ไม่เคยโต้แย้งรายการซื้อขาย